To unge fra Frederikshavn er blevet varetægtsfængslet til d. 8. juli efter to røveriske overfald i nat. (Opdateret 17.30)

Klokken 3.15 i nat blev en 19-årig mand overfaldet på Kalkværksvej i Frederikshavn af to personer. Han bliver slået og sparket og truet til at udlevere både Dankort og kode. 40 minutter senere bliver en 52-årig mand frarøvet sig tegnebog på Asylgade. Lidt senere i nat ser en politipatrulje to mænd gemme sig i en opgang på Kalkværksvej. Og ved anholdelsen viser det sig, at de er i besiddelse af nogle af de stjålne effekter. Det oplyser vagtchef ved Nordjyllands Politi, Aage Pedersen. De to har delvist erkendt forholdene. De er henholdsvis 17 og 19 år og kendt af politiet for mindre forseelser. Ved et grundlovsforhør søndag eftermiddag blev de begge varetægtsfængslet til d. 8. juli.